
Informatīvais ziņojums
„Par atļauju Iekšlietu ministrijai uzņemties valsts budžeta ilgtermiņa saistības un īstenot Eiropas Komisijas tieši administrētās programmas „Erasmus+”  projekta „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai” pasākumus”
Ievads

	          Informatīvais ziņojums “Par atļauju Iekšlietu ministrijai uzņemties valsts budžeta ilgtermiņa saistības un īstenot Eiropas Komisijas tieši administrētās programmas „Erasmus+” projekta „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai” pasākumus” (turpmāk – informatīvais ziņojums) sagatavots, lai Ministru kabinets pieņemtu lēmumu atļaut Iekšlietu ministrijai uzņemties saistības un īstenot apstiprinātu projektu un pasākumus Eiropas Komisijas tieši administrētās programmas „Erasmus+” finansētā projektā „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai””.
          Programmas „Erasmus+” finansētais projekts „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai” (Reducing Psychosocial Risks in Law Enforcement: Training as a means to Wellbeing) ir saņēmis Eiropas Savienības programmas “Erasmus+” KA2 “Sadarbības partnerības” programmas finansējumu (granta līgums Nr. 2021- I- PT01- KA220- VET- 000028146). 
          



Pašreizējās situācijas raksturojums un informācija par programmas “Erasmus+” projektu „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai”

Saskaņā ar Likuma par budžetu un finanšu vadību 24.panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem Eiropas Savienības politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 34.punktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.
Saskaņā ar Likuma par budžetu un finanšu vadību 9.panta trīspadsmitās daļas 1.punktu likumdevējs ir deleģējis finanšu ministram tiesības pārdalīt attiecīgajai ministrijai vai citai centrālajai valsts iestādei apropriāciju starp programmām, apakšprogrammām un izdevumu ekonomiskās klasifikācijas kodiem atbilstoši ekonomiskajām kategorijām un saskaņā ar šī likuma 9.panta trīspadsmitās daļas 2.punktu likumdevējs ir deleģējis finanšu ministram tiesības pārdalīt no atsevišķā budžeta programmā plānotās apropriācijas nesadalītajam finansējumam Eiropas Savienības politiku instrumentiem un pārējās ārvalstu finanšu palīdzības projektu un pasākumu īstenošanai, kas netiek plānota ministrijas vai citas centrālās valsts iestādes budžetā, uz ministrijām un citām centrālajām valsts iestādēm  atbilstoši Ministru kabineta 2018.gada 17.jūlija noteikumu Nr.421 „Kārtība, kādā veic gadskārtējā valsts budžeta likumā noteiktās apropriācijas izmaiņas” prasībām. 
Savukārt saskaņā ar Likuma par budžetu un finanšu vadību 9.panta četrpadsmitās daļas 5.punktu finanšu ministram ir tiesības palielināt gadskārtējā valsts budžeta likumā noteikto apropriāciju Eiropas Savienības politiku instrumentu un citas ārvalstu finanšu palīdzības projektu un pasākumu īstenošanai, ja Saeimas Budžeta un finanšu (nodokļu) komisija piecu dienu laikā no attiecīgās informācijas saņemšanas ir izskatījusi to un nav iebildusi pret apropriācijas palielinājumu.
Saskaņā ar Ministru kabineta 2022.gada 9.augusta sēdē (protokola Nr.39, 68.§) nolemto Iekšlietu ministrijai ir dota atļauja uzņemties saistības un īstenot apstiprinātus projektus šādos finanšu instrumentos:
	1. Eiropas Komisijas tieši administrētajos finanšu instrumentos:
1.1. Iekšējās drošības fonds (Savienības darbības) (2021. - 2027.);
1.2. Patvēruma, migrācijas un integrācijas fonds  (Savienības darbības) (2021. – 2027.);
1.3. Finansiālā atbalsta instruments robežu pārvaldības un vīzu politikai (Savienības darbības) (2021. - 2027.);
1.4. Programma “Apvārsnis Eiropa” (2021. - 2027.);
1.5. Programma “Digitālā Eiropa” (2021. - 2027.);
1.6. Mobilitātes partnerības mehānisms;
1.7. Eiropas Savienības krāpšanas apkarošanas programma;
1.8. Programma Pilsoņi, vienlīdzība, tiesības un vērtības (2021. - 2027.);
1.9. Eiropola programma “Atbalsts operatīvajai darbībai un augstas prioritātes mērķu identificēšanai”;
1.10. Civilās aizsardzības mehānisma finanšu instruments.
1.11. Programma Tiesiskums (2021. – 2027).
	2. Citu ārvalstu finanšu palīdzības sniedzēju finanšu instrumentos:
2.1. Ziemeļvalstu un Baltijas valstu mobilitātes programma “Valsts administrācija”;
2.2. Baltijas jūras valstu padomes Projektu atbalsta fonds (2020. - 2022.).
		Bez tam Ministru kabinets ir pieņēmis lēmumus, dodot atļauju Iekšlietu ministrijai uzņemties saistības konkrētos finanšu instrumentos, piemēram, saskaņā ar Ministru kabineta 2022. gada 13. aprīļa rīkojumu Nr. 259 ir atļauts Iekšlietu ministrijai uzņemties valsts budžeta ilgtermiņa saistības Eiropas Komisijas tieši administrētā Patvēruma, migrācijas un integrācijas fonda ārkārtas finanšu instrumenta (Asylum, Migration and Integration Fund emergency assistance) projekta "Steidzamu izmitināšanas un humānās palīdzības vajadzību risināšana, ko rada palielināts patvēruma meklētāju skaits Latvijā" (Addressing urgent accommodation and humanitarian needs resulting from an increased number of asylum seekers in Latvia) īstenošanai. 	
		Atbilstoši Ministru kabineta pieņemtajiem lēmumiem Iekšlietu ministrijai, tās padotībā esošajām iestādēm un to padotībā esošajām izglītības iestādēm, kā arī Finanšu izlūkošanas dienestam tika dota atļauja uzņemties saistības un īstenot projektus Eiropas Komisijas  tieši administrētajos projektos. 
	 Papildus Ministru kabineta 2022.gada 9.augusta sēdē (protokola Nr.39, 68.§) nolemtajam un citiem Ministru kabineta lēmumiem, ar kuriem ir dota atļauja īstenot konkrētus projektu, Iekšlietu ministrijas sistēmas iestādes atbilstoši to veicamajām pamatfunkcijām varētu arī īstenot pasākumus Eiropas Komisijas tieši administrētās programmas „Erasmus+” finansētā projektā „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai”.
Programma „Erasmus+” ir Eiropas Savienības programma izglītības, apmācības, jaunatnes un sporta jomās. Programma “Erasmus+” 2021-2027 ir turpinājums iepriekšējam “Erasmus+” ciklam, kas ilga no 2014. līdz 2020. gadam. Programma sniedz starptautiskās sadarbības un mobilitātes iespējas izglītības un mācību, jaunatnes un sporta jomā un tās kopējais budžets 7 gadu periodam pārsniedz 28 miljardus eiro. Īpašie nosacījumi dalībai “Erasmus+” projektos ir atkarīgi no programmas atbalstītās darbības veida. Kopumā programmā var piedalīties ikviena organizācija, kas darbojas izglītības, apmācības, jaunatnes vai sporta jomā.
Programmas “Erasmus+” finansēto projektu „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai” (turpmāk tekstā arī Projekts) plāno īstenot Valsts policija sadarbībā ar Valsts policijas koledžu.
Projekta konsorciju veido 3 partneri no Portugāles, Latvijas un Vācijas. Biomedicīnas tiesību centrs (Centro de Direito Biomedico, Portugāle) ir vadošā Projekta organizācija. 
Projekta granta līgums Nr. 2021- I- PT01- KA220- VET- 000028146, kas parakstīts 2022.gada 21.martā, paredz Projekta īstenošanas periodu no 2022.gada 17.janvāra līdz 2024.gada 16.maijam. 
Projekta mērķis ir tiesībaizsardzības iestāžu darbinieku psiholoģiskās un emocionālās veselības veicināšana. Lai sasniegtu minēto mērķi, Projekta ietvaros izstrādās apmācību programmas moduļus un metodisko materiālu, kā arī veiks apmācības izstrādāto moduļu ietvaros. 
Projekta ietvaros tiek plānotas šādas aktivitātes:
1. Mācību programmas moduļu un metodisko materiālu izstrāde (četri apmācību moduļi):
1.1. Moduļa “Situāciju eskalācijas novēršana” mērķis ir sniegt zināšanas un prasmes par to, kā rīkoties tādās situācijās, kas potenciāli var saasināties/eskalēties. 
1.2. Modulis “Sēras” sniegs nepieciešamās zināšanas un prasmes par to, kā strādāt ar emocijām, kas rodas saistībā ar nāvi un sērām, veidojot sēru vadības prasmes, samazinot stresa un trauksmes faktorus.
1.3. Moduļa “Pakāpeniska pāreja” mērķa grupa ir tiesībaizsardzības iestāžu darbinieki pirmspensijas vecumā. Šis modulis ietver tādu prasmju apgūšanu, kas ļauj pakāpeniski emocionāli attālināties no darba un pieņemt pāreju uz pensiju (jo īpaši operatīvajiem darbiniekiem). 
1.4. Modulis “Darba un privātās dzīves līdzsvars” koncentrēsies uz darba un privātās dzīves līdzsvarošanas prasmēm.
2. Apmācības. 
3. Kopīgas 3 starpvalstu sanāksmes katrā no Projekta partnervalstīm (Portugāle, Latvija, Vācija).
Projekta laikā apmācību moduļi un metodiskais materiāls tiks izstrādāts angļu valodā un tad tiks tulkots Projekta partneru valstu valodās, tādā veidā nodrošinot iespēju apgūt programmu dzimtajā valodā.

Projekta finansiālās ietekmes novērtējums
Projekts tiek 100% apmērā finansēts no “Erasmus+” programmas līdzekļiem. Projekta īstenošanai nav nepieciešams līdzfinansējums no valsts budžeta. Tā kā finanšu līdzekļi Projekta īstenošanai tiek piešķirti pa daļām, ir nepieciešams valsts budžeta priekšfinansējums, lai nodrošinātu plānotās Projekta aktivitātes, ņemot vērā, ka pēdējā finanšu līdzekļu daļa tiek ieskaitīta pēc Projekta pabeigšanas un gala pārskata akceptēšanas. Pēc gala maksājuma no Eiropas Komisijas saņemšanas tiks veikta atmaksa valsts budžetā par Projekta ietvaros veiktajiem izdevumiem no finansējuma, kas piešķirts kā valsts budžeta priekšfinansējums.
Projekta kopējais budžets ir 160 676 euro. Valsts policijas finansējuma daļa projektā ir 25 667 euro, no kuriem projekta vadīšanai un realizācijai ir paredzēti 7 000 euro, izdevumi atlīdzībai ekspertiem – 11 647 euro, izdevumi mācību organizēšanai – 2 000 euro un izdevumi ceļojuma dienas naudas, izmitināšanas un ēdināšanas izmaksu segšanai – 3 820 euro, netiešie  izdevumi – 1 200 euro. Valsts policija vēl nav saņēmusi programmas finansējumu. Tiek plānots saņemt programmas finansējumu sekojošā apmērā:
1. 2022. gadā – 3 472 euro;
2. 2023. gadā – 17 061 euro;
[bookmark: _GoBack]3. 2024.gadā – 5 134 euro.
“Erasmus+” programmas piešķirtais finansējums  25 667 euro apmērā (ārvalstu finanšu palīdzības finansējums) un valsts budžeta priekšfinansējums (dotācija no vispārējiem ieņēmumiem) tiks plānots budžeta apakšprogrammā 70.17.00 “Eiropas Savienības programmas “Erasmus+” projektu īstenošanas nodrošināšana”.

1.tabula
Projekta finanšu plūsma

	Nr.p.k.
	Rādītājs
	KOPĀ
	2022. gadā
	2023. gadā
	2024. gadā

	1.
	Projekta kopējās izmaksas (ar PVN)
	X
	x
	x
	x

	1.1.
	Eiropas Komisijas  maksājums 
(ārvalstu finanšu palīdzības finansējums)
	25 667
	3 472
	17 061
	5 134

	1.2.
	Valsts budžeta priekšfinansējums (dotācija no vispārējiem ieņēmumiem)
	5 134
	
	
	5 134

	2.
	Atmaksa valsts pamatbudžetam
	5 134
	
	
	5 134



Lai nodrošinātu Projekta ieviešanu, nepieciešams priekšfinansējums 5 134 euro apmērā 2024. gadā. Projekta īstenošana noslēgsies 2024.gada 16.maijā. Valsts piešķirtais priekšfinansējums tiks ieskaitīts valsts pamatbudžeta ieņēmumos 2024. gada 2. pusgadā.
Projekts tematiski ir saistīts ar Valsts policijas darbības un attīstības stratēģijas 2021.-2022.gadam darbības virziena “Valsts policijas pārvaldība” darba uzdevumu Nr.13 “Veikt pasākumus personāla resursu atjaunošanas un pēctecības mērķtiecīgai nodrošināšanai - ieviest efektīvu personāla piesaistes un atlases procesu un pilnveidot Valsts policijas mikroklimatu, organizatorisko struktūru un darba organizāciju, kā arī aprīkot darba vietas atbilstoši ergonomikas un darba aizsardzības prasībām”, kā arī ar Iekšlietu ministrijas darbības un attīstības stratēģijas 2020.-2022.gadam stratēģiskās prioritātes “Profesionāli, motivēti, uz attīstību orientēti, novērtēti darbinieki un komanda” darbības virzienu “Iekļaujoša, attīstoša darba vide un psiholoģiskais atbalsts”, kuram vieni no svarīgākajiem snieguma rādītājiem ir palielināts ar darbu apmierināto Iekšlietu ministrijas nodarbināto īpatsvars un samazināts izdegšanas sindroma riskam pakļauto Iekšlietu ministrijas darbinieku skaits. 


Priekšlikumi turpmākai rīcībai

Lai izpildītu normatīvo aktu budžeta un finanšu jomā prasības par jaunu valsts budžeta ilgtermiņa saistību uzņemšanos (valsts budžeta priekšfinansējums) un ārvalstu finanšu palīdzības līdzekļu plānošanu valsts budžetā, kā arī, lai nodrošinātu efektīvu darba organizāciju, Ministru kabinetam būtu nepieciešams pieņemt lēmumu par atļauju Iekšlietu ministrijai piedalīties programmas “Erasmus+” finansētā projektā „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai”, lai tiktu nodrošināta savlaicīga valsts budžeta  priekšfinansējuma un ārvalstu finanšu palīdzības līdzekļu plānošana valsts budžetā. 
        Informatīvajam ziņojumam pievienotais protokollēmuma projekts paredz:
1. Atļaut Iekšlietu ministrijai uzņemties valsts budžeta ilgtermiņa saistības Eiropas Komisijas tieši administrētās programmas „Erasmus+” projekta „PROTECT – Psihosociālo risku mazināšana tiesībaizsardzībā: apmācība kā līdzeklis labklājības veicināšanai” (“Reducing Psychosocial Risks in Law Enforcement: Training as a means to Wellbeing”) pasākumu īstenošanai.
2. Projekta īstenošanai nepieciešamo priekšfinansējumu pārdalīt no 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” uz Iekšlietu ministrijas budžeta apakšprogrammu 70.17.00 “Eiropas Savienības programmas “Erasmus+” projektu īstenošanas nodrošināšana”.
3. Iekšlietu ministrijai pēc īstenotā projekta noslēguma maksājumu saņemšanas nodrošināt valsts piešķirtā priekšfinansējuma ieskaitīšanu valsts pamatbudžeta ieņēmumos.	



